《花犯 初秋山中始见红叶，和碧山》
清代·杨玉衔

影娟娟，斜阳古道，红尘逐流水。故乡百里。自病叶辞柯，同入秋思。

塞鸿未到情难寄。天涯亭独倚。记艳迹、御沟题句，醒来原梦里。

何须妆点买脂胭，斑斓似郑佩，江皋同委。妃子靥，初中酒、不关憔悴。

催诗料、檐花伴落，飘几片、敲门人欲起。偶晓醉，篱边卧处，偎身疑锦被。

作者简介：1869-1943，字懿生，号铁夫、季良、鸾坡，以号行，广东香山人。光绪二十七年（1901）举人，三十年（1904）考取内阁中书。官广西知府。民国间曾任无锡国专词学教授及香港广州大学、国民大学教授。曾从朱祖谋学梦窗，后即以笺释吴文英的《梦窗词》扬名词坛。著有《抱香室词钞》、《梦窗词笺》等。晚年蛰居香港之青山，以著述自娱。